

**УРОК: Картина-въртележка**

**Невяна Иванова, преподавател в 7.СУ „Свети Седмочисленици”,**

**гр. София**

**Часът е проведен във II Б клас на 16.05.2018 г.**



**Цел на урока**

Целта на урока е децата да разберат какво е работа в екип, да работят в екип, да разберат и да приложат взаимопомощ към другарите си.



**Описание**

Гост на днешния урок беше Галина Баева или както децата я познават от първи клас – Галя. Галя отдавна не беше влизала в нашите часови и децата искрено й се зарадваха, когато тя влезе в класната стая. Щом Галя идва, значи ще се случва нещо ново и интересно.

Галя съобщи на учениците, че този час ще рисуват – но не обикновено рисуване. И вече децата очакваха в мълчание същността на часа.

„Кой от вас обича да рисува?” – попита *Галя* децата.

Всички деца в стаята вдигнаха ръце.

„Добре ☺. А на кой от вас му е трудно да рисува?” – *Галя*

Няколко деца вдигнаха ръце и Галя избра – избра Боряна.

„А на кой му е лесно да рисува?” – *Галя*

Тук вече много деца вдигнаха ръка и на Галя й беше трудно да избере. Но все пак избра и това беше Жани.

Двете деца излязоха отпред и застанаха до Галя. Тя им обясни регламенти на задачата. Първо тя започва да рисува с маркер на дъската и щом свирне със свирката - спира и дава маркера на Боряна. Боряна продължава да рисува рисунката на Галя, но щом чуе свирката на Галя - спира и дава маркера на Жани. Жани трябва да рисува върху рисунката на Галя и Боряна и когато чуе свирката на Галя - спира. Крайният резултат ще е рисунка, която е нарисувана от Галя, Боряна и Жани. Така и се случи. Общата им рисунка е факт. Тъй като Галя е архитект по професия, тя нарисува една хубава и голяма къща и улица. След това Боряна добави дърво, цвете и едно момиченце. Когато настъпи моментът Жани да рисува, тя нарисува два пътни знака и автомобил на пътя, но не забрави да дорисува момиченцето на Боряна, защото свирката попречи на Боряна да си довърши момиченцето. Смешното в задачата беше, че когато Галя свирнеше със свирката, децата подскачаха и се стряскаха (а Галя съвсем леко свирваше) ☺ . Такава задача трябваше да изпълнят учениците, но не на дъската, а на листове.

Галя разказа на децата, че когато няколко деца рисуват заедно, те работят в екип.

Помоли децата да се разделят на групи. Припомни отново играта и призова учениците да си споделят моливите за рисуване с останалите деца от екипа. Децата веднага извадиха цветните си моливи и бяха готови за следващи действия. Галя раздаде по един бял лист на всеки екип и им каза да си напишат имената. Екипите бяха 5 по 4 деца и 1 екип от 2 деца. Условието преди старта на играта беше на всеки бял лист участниците от екипа да си напишат имената. Галя минаваше между редиците и следеше дали на всеки лист са написани по 4 имена (2 имена).

„Всичко е разрешено – оцветяване, помагане. Само е забранено да се изказват лоши мнения по рисунката. Целта е да си помагате и да се подкрепяте, когато рисувате. Тази картина, която ще направите, се нарича картина въртележка.” – Галя

Учениците с нетърпение очакваха свирването със свирката и... Галя даде чакания старт.

Екипите започнаха да рисуват. Първо започна детето, чието име първо бе записано на листа. Децата от екипите се унасяха в рисуване и се стряскаха, когато Галя свирнеше със свирката. След сигнала моливът попадаше в ръцете на следващото дете. Учениците много се вълнуваха и рисуваха красиво и бързо, за да се получи красива и уникална картина.

„Картините са съвършени!” – каза *Галя* след обиколката си между екипите. Такива и бяха ☺.

Когато Галя свирна за последен път, децата оставиха моливите. Някои екипи бяха разочаровани, защото времето не им стигна, за да си довършат картините въртележки.

Галя мина и видя крайния резултат на всеки екип. Поощри участниците и веднага премина по-нататък.

Гостът ни раздаде нови бели листове на екипите и им съобщи, че сега ще рисуват по дадена тема и ще имат по-малко време.

„Темата е.... извънземни.” – *Галя*

„Уау!!!” – се чу в класната стая. Децата бяха възхитени. Галя не губеше никакво време и свирна за старт.

Екипите започнаха да творят. Въртяха картината, така че да може всеки участник да нарисува своето нещо. Извънземните бяха толкова различни и невиждани – бяха истински извънземни. След като изтече времето, Галя запечата на снимки всички картини въртележки.

Последната задача за часа беше всяко дете (самостоятелно) да нарисува извънземно, което да подари после на Галя. И тогава настана тишина. Всяко дете се съсредоточи и позволи на фантазиите си да излязат и да се озоват на белия лист.

След като бяха нарисували извънземното си, децата подариха оригиналните картини на Галя.

Но нашият гост не можеше да си тръгне просто така. Затова Галя преди да се раздели с децата обобщи забавната тема от часа.

„Какво е екип?” – *Галя*

„Екип е да се съберат няколко хора и да работят заедно.” – *Захари*

„Точно така ☺. А какво е взаимопомощ?” – *Галя*

„Взаимопомощ е да си помагате и да си споделяте моливите.” – *Теа*

„И да не правите забележки на другарчето си, да не се стремите да го променяте.” – *Галя*

В класната стая просто се усещаше приятното удовлетворение от проведения час. Учениците имаха нужда от такъв подход и представяне на темата „Екипност”.



**Идеи за надграждане**

Децата искат да работят, учат и играят заедно. Това ги сплотява, прави ги истински приятели, които могат да разчитат един на друг в различни ситуации.

Нека децата да не работят в екип само в училище, нека ги насърчаваме и подкрепями да са сплотени и навън, в истинския живот.